**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от д-р ИВАН ИВАНОВ – министър на земеделието**

**Относно:** Проект на Постановление на Министерския съвет за приемане на Тарифа за таксите, които се събират от Изпълнителната агенция по лозата и виното

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Тарифа за таксите, които се събират от Изпълнителната агенция по лозата и виното (ИАЛВ).

**Причини, които налагат приемането на акта**

След проведена комуникация с Европейската комисия и направен анализ на отправените от тях бележки, както и след идентифициране на основни слабости и трудности, съществуващи към момента в резултат на прилагането на действащия Закон за виното и спиртните напитки (ЗВСН), Република България е поела ангажимент да подготви нов законопроект, съобразен с Европейското законодателство и проблемите, предизвикани от спецификите на националната организация в сектора. До момента предложените промени в законодателството, чрез проект на нов ЗВСН не са реализирани, което налага приемане на Тарифа за таксите, съгласно сега действащия закон. Прилаганата в момента Тарифа за таксите, които се събират от Изпълнителната агенция по лозата и виното е приета с ПМС № 337 от 2006 г. на основание § 1а от допълнителните разпоредби на Закона за виното и спиртните напитки (ЗВСН 1999 отм.). Създалата се ситуация води до установяване на специфични проблеми, свързани с дейността на специализираната администрация, отговаряща за прилагането на закона и невъзможността за събиране на предвидените такси за извършваните административни дейности и услуги. Стойностите в досега действащата тарифа не са актуализирани и привеждани в съответствие с действащите пазарни цени повече от 10 години.

Приемането на Тарифа за таксите, които се събират от Изпълнителна агенция по лозата и виното, ще даде възможност да бъдат събирани ефективно, предвидените в ЗВСН такси.

Предвижда се да бъдат въведени нови такси за следните услуги:

- за издаване на сертификат за безопасност на виното за вино, предназначено за износ в трети страни по чл. 2, ал. 8 от ЗВСН (издава се в случай, че държавата вносител е въвела такова изискване);

- за заверяване на сертификат по чл. 10, ал. 2 от ЗВСН за произход на грозде;

- за разглеждане на заявление по чл. 30, ал. 2, т. 2 от ЗВСН за настъпила промяна на вписаните в регистъра по чл. 27 от ЗВСН обстоятелства (подава се от регистрирани вино/оцетопроизводители);

- за разглеждане на заявление по чл. 32, ал. 2, във връзка с чл. 33, ал. 1 от ЗВСН за настъпила промяна в структурата на лозарското стопанство (подава се от гроздопроизводители);

- за издаване на удостоверение по чл. 39, ал. 1 и ал. 2 от ЗВСН за производство на сортово вино.

Актуализирани са таксите, събирани от ИАЛВ за извършване на физико-химичен и/или микробиологичен анализ, като те са увеличени спрямо утвърдените стойности в сега действащата тарифа. Промяната е обусловена най-вече от увеличените разходи за консумативи и разходите, свързани с издръжката на тази дейност.

Вино- и гроздопроизводителите ще заплащат такси за предвидените в ЗВСН услуги, но не се очаква това да доведе до съществена финансова тежест за производителите.

**Цели**

Размерът на предложените нови такси е в съответствие с необходимите материално-технически и административни разходи, за извършване на съответната дейност и е определен по Методиката за определяне на разходоориентиран размер на таксите по чл. 7а от Закона за ограничаване на административното регулиране и административния контрол върху стопанската дейност и разходването им. За всяка предложена такса е разработена и План-сметка за нейното формиране. Размерът на таксите включва направените преки и непреки разходи, свързани с предоставянето на съответните дейности и услуги на физически или юридически лица. Всички преки и непреки разходи, които могат да бъдат пряко свързани с предоставянето на услугата са посочени в стойността на услугата, а тези за които не е възможно, е възприет принципа за пропорционално разпределение на направените разходи от административния орган, който е представен като процент на общи административни разходи.

**Финансови и други средства, необходими за прилагането на новата уредба**

С предложения проект на Постановление на Министерския съвет за приемане на Тарифа за таксите, които се събират от Изпълнителната агенция по лозата и виното, административната тежест ще се повиши, както за юридическите лица, така и за физическите лица, регистрирани съгласно ЗВСН като гроздо- и винопроизводители, като предвижданите разходи ще са несъществени от гледна точка на техния размер. Същите в процентно изражение се равняват на 0,04 % от общо приходите събирани в системата на Министерство на земеделието, поради което представляват несъществена част от приходна страна и не се очаква да доведат до пряко и/или косвено въздействие върху държавния бюджет.

В тази връзка, съгласно чл. 35, ал. 5 от Устройствения правилник на Министерския съвет и на неговата администрация към проекта на Постановление е изготвена и приложена финансова обосновка по образеца на Приложение № 2.2 към чл. 35, ал. 1, т. 4, буква „б“ за актове, които не оказват въздействие върху държавния бюджет.

За приемането на проекта на акт не са необходими допълнителни разходи /трансфери/ други плащания по бюджета на Министерството на земеделието.

Проектът на акт не води до изменения в целевите стойности на показателите за изпълнение по програми, в това число и ключовите индикатори.

**Очаквани резултати от прилагането на акта**

С проекта на акт ще се осигури по-ефективно изпълнение на контролните функции на ИАЛВ по спазването на изискванията на националното законодателство и европейското право по отношение на производствения потенциал, гроздето, предназначено за производство на вино, производството, преработката и търговията на лозаро-винарски продукти, оцет и плодови вина.

**Анализ за съответствие с правото на Европейския съюз**

С проекта на Постановление на Министерския съвет не се транспонират нормативни актове на институции на Европейския съюз, поради което не е изготвена и приложена таблица на съответствието с правото на Европейския съюз.

**Информация за проведените обществени консултации**

С проекта на Постановление на Министерския съвет за приемане на Тарифа за таксите, които се събират от Изпълнителната агенция по лозата и виното се въвеждат такси относно предоставянето на дейности и услуги, които са заявени от физически и юридически лица и целят да възстановят извършените материално-технически и административни разходи по предоставянето им.

Съгласно чл. 26, ал. 3 и 4 от Закона за нормативните актове, проектът на постановление, проектът на доклад, частичната предварителната оценка на въздействието и становището на дирекция „Модернизация на администрацията“ в Министерския съвет са публикувани на интернет страницата на Министерството на земеделието и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове, справката за отразяване на постъпилите предложения и становища от проведената обществена консултация, заедно с обосновка за неприетите предложения, е публикувана на интернет страницата на Министерство на земеделието и на Портала за обществени консултации.

Проектът на Постановление на Министерския съвет за приемане на Тарифа за таксите, които се събират от Изпълнителната агенция по лозата и виното е съгласуван в съответствие с разпоредбите на чл. 32 от Устройствения правилник на Министерски съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното, на основание чл. 8, ал. 2 от Устройствения правилник на Министерския съвет и на неговата администрация и чл. 2, ал. 5 от Закона за виното и спиртните напитки, предлагам Министерският съвет да разгледа и приеме приложения проект на Постановление за приемане на Тарифа за таксите, които се събират от Изпълнителната агенция по лозата и виното.

|  |  |
| --- | --- |
| **Приложение:** | 1. Проект на Постановление на Министерския съвет;
2. Тарифа за таксите, които се събират от Изпълнителната агенция по лозата и виното;
3. Методи на изчисление и План-сметки за размера на таксите, изчислени на база материално-технически и административни разходи;
4. Калкулации за извършване на физикохимичен и микробиологичен анализ на продуктите, съгласно чл. 180, ал. 1 от ЗВСН;
5. Частична предварителна оценка на въздействието;
6. Становище на дирекция „Модернизация на администрацията” в Министерския съвет;
7. Финансова обосновка;
8. Справка за отразяването на постъпилите становища по реда на чл. 32 – 34 от УПМСНА;
9. Справка за отразяване на постъпилите предложения и становища от проведената обществена консултация;
10. Постъпилите становища;
11. Проект на съобщение за средствата за масово осведомяване.
 |

С уважение,

**Д-Р ИВАН ИВАНОВ**

*Министър на земеделието*